b'\n_START_ARTICLE_\nDr\xc5\xbeavno pravobranilstvo Republike Slovenije\n_START_PARAGRAPH_\nDr\xc5\xbeavno pravobranilstvo Republike Slovenije je pravosodni organ, ki zastopa Republiko Slovenijo in druge subjekte (torej dr\xc5\xbeavo, njene organe in upravne organizacije v sestavi, ki so pravne osebe) pred sodi\xc5\xa1\xc4\x8di in upravnimi organi. Republiko Slovenijo zastopa tudi pred tujimi in mednarodnimi sodi\xc5\xa1\xc4\x8di, kot so na primer Evropsko sodi\xc5\xa1\xc4\x8de za \xc4\x8dlovekove pravice in sodi\xc5\xa1\xc4\x8da Evropske unije. Subjektom, katere zastopa, tudi pravno svetuje. Opravlja pa lahko tudi druge naloge, dolo\xc4\x8dene s posebnimi zakoni._NEWLINE_Kot del pravosodnega sistema sodeluje pri uresni\xc4\x8devanju ciljev pravosodja, ki so u\xc4\x8dinkovito, mirno in kulturno razre\xc5\xa1evanje sporov v dru\xc5\xbebi. Delovanje Dr\xc5\xbeavnega pravobranilstva ureja Zakon o dr\xc5\xbeavnem pravobranilstvu (ZDPra-UPB2, Uradni list RS \xc5\xa1t. 94/2007 in 77/2009)._NEWLINE_Dr\xc5\xbeavno pravobranilstvo opravlja naloge iz svoje pristojnosti na sede\xc5\xbeu v Ljubljani (\xc5\xa0ubi\xc4\x8deva 2) in na zunanjih oddelkih (v Celju, Kopru, Kranju, Mariboru, Murski Soboti, Novi Gorici, Novem mestu in na Ptuju)._NEWLINE_Generalnega dr\xc5\xbeavnega pravobranilca na predlog ministra za pravosodje v imenovanje Dr\xc5\xbeavnemu zboru Republike Slovenije predlaga Vlada Republike Slovenije. Njegov mandat traja \xc5\xa1est let z mo\xc5\xbenostjo ponovnega imenovanja. 16. julija 2010 je funkcijo generalnega dr\xc5\xbeavnega pravobranilca nastopil dr. Bo\xc5\xa1tjan Tratar.'